Document ID: 32013R0807

KOMISIJAS ĪSTENOŠANAS REGULA (ES) Nr. 807/2013
(2013. gada 26. augusts),
ar ko paredz sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz konkrētu liellopu cenu apsekojumu reprezentatīvajos Savienības tirgos
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 192. panta 2. punktu saistībā ar tās 4. pantu,
tā kā:
(1)
Komisijas Regulas (EK) Nr. 2273/2002 (2) noteikumi vairs neatspoguļo situāciju, kāda pastāv cenu reģistrācijā attiecīgajos Savienības tirgos. Cenu reģistrācijas noteikumi ir jāpielāgo liellopu gaļas ražošanas nozares vajadzībām. Tādēļ Regula (EK) Nr. 2273/2002 būtu jāatceļ un jāaizstāj.
(2)
Lai vienmēr būtu pilnīgs priekšstats par situāciju tirgū, ir jāzina tādu dažu kategoriju liellopu cenas, uz kurām neattiecas cenu reģistrācija saskaņā ar Komisijas Regulu (EK) Nr. 1249/2008 (3).
(3)
Lai uzlabotu datu pareizības nodrošināšanu, būtu jāparedz cenu apsekojuma noteikumi attiecībā uz vīriešu kārtas teļiem vecumā no astoņām dienām līdz četrām nedēļām, liesiem liellopiem, kas vecāki par sešiem mēnešiem un jaunāki par diviem gadiem, un teļiem, kas kaujami līdz astoņu mēnešu vecuma sasniegšanai. Tāpēc būtu jāparedz sīki izstrādāti noteikumi par informāciju, kas jāsniedz katras minētās liellopu kategorijas cenu apsekojumam.
(4)
Būtu jāizveido saraksts ar dalībvalstīm, kurām ir ievērojama daļa šo dažādo liellopu kategoriju dzīvnieku produkcijas ražošanā un tirdzniecībā, kā arī jānorāda informācija, kas tām jāsniedz cenu apsekojumam par katru no šīm kategorijām.
(5)
Reprezentatīvajos Savienības tirgos reģistrētajai cenai būtu jābūt vidējai no attiecīgo liellopu cenām katras dalībvalsts reprezentatīvajā tirgū vai tirgos. Šo vidējo vērtību nosaka saskaņā ar svēruma koeficientiem, kas izsaka katrā dalībvalstī pārskata periodā tirgū realizēto katras kategorijas liellopu ganāmpulku produkcijas relatīvo apjomu.
(6)
Lai iegūtu salīdzināmas attiecīgo liellopu kategoriju cenas Savienībā, ir jāparedz, ka cenu reģistrācijai būtu jāatsaucas uz skaidri noteiktu tirdzniecības posmu, pamatojoties uz pastāvošo kursu, neskaitot pievienotās vērtības nodokli.
(7)
Turklāt būtu jānosaka Savienības teļu liemeņu atsauces noformējums. Šādā kontekstā ir lietderīgi paredzēt, ka dažus korekcijas koeficientus nosaka dalībvalstis, lai lietotos noformējumus pielāgotu Savienības atsauces noformējumam.
(8)
Būtu jāizraugās katras dalībvalsts reprezentatīvais tirgus vai tirgi. Ja dalībvalstī ir vairāki reprezentatīvie tirgi, tad būtu jāņem vērā šajos tirgos reģistrēto cenu vidējā svērtā vērtība.
(9)
Lai nodrošinātu, ka deklarētās cenas ir valsts iekšzemes produkcijas reprezentatīvās cenas, ir jāļauj dalībvalstīm cenu reģistrēšanai norīkot fiziskas vai juridiskas personas, kas nodarbojas ar liellopu tirdzniecību vai sūta nokaušanai lielu skaitu attiecīgo kategoriju dzīvnieku.
(10)
Ja publiskajos tirgos nav cenu reģistrācijas vai arī ja cenu nereģistrē lopkautuves vai norīkotas fiziskās vai juridiskās personas, būtu jāparedz, ka cenas reģistrē lauksaimniecības kameras, kotācijas centri, lauksaimnieku kooperatīvi vai apvienības un citi uzticami [informācijas] avoti attiecīgajā dalībvalstī.
(11)
Ja dalībvalstis ir izveidojušas reģionālas komitejas dažu kategoriju liellopu cenu noteikšanai, būtu jāparedz, ka šo komiteju noteiktās cenas var tikt ņemtas vērā valsts cenu aprēķināšanā, ja vien šo komiteju locekļi nodrošina līdzsvarotu un objektīvu pieeju.
(12)
Lai uzraudzītu attiecīgo kategoriju liellopu cenu paziņošanas procesu, dalībvalstīm būtu obligāts pienākums regulāri paziņot Komisijai noteiktu informāciju.
(13)
Būtu jāparedz noteikumi par to, kā ar elektroniskajiem saziņas līdzekļiem paziņo Komisijai iknedēļas cenas.
(14)
Sakarā ar veterināriem vai veselības aizsardzības noteikumiem dalībvalstis var atzīt, ka jāveic pasākumi, kas ietekmē kotācijas. Šādos apstākļos, reģistrējot tirgus cenas, ne vienmēr ir lietderīgi ņemt vērā kotācijas, kas neatspoguļo parastās tirgus tendences. Tāpēc būtu jānosaka konkrēti noteikumi, ar ko paredz, ka Komisija var atļaut attiecīgajai dalībvalstij neņemt vērā reģistrētās cenas vai izmantot pēdējās reģistrētās cenas.
(15)
Ir jāparedz, ka dalībvalstīm jāveic daži pasākumi, lai nodrošinātu paziņoto cenu reprezentativitāti un pareizību. Turklāt dalībvalstīm par šādiem pasākumiem būtu jāinformē Komisija.
(16)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
1. Savienības vidējā cena par vienu astoņas dienas līdz četras nedēļas vecu vīriešu kārtas teļu ir to cenu vidējā vērtība, kuras piena šķirņu vīriešu kārtas teļiem un gaļas šķirņu vīriešu kārtas teļiem reģistrētas reprezentatīvajos tirgos dalībvalstīs, kurām ir ievērojams šo teļu audzēšanas un tirdzniecības apjoms un kuras uzskaitītas I pielikumā; šo vidējo cenu reizina ar svēruma koeficientiem, kas noteikti, pamatojoties uz:
a)
attiecībā uz piena šķirņu vīriešu kārtas teļiem - slaucamo govju skaitu, kas Savienībā reģistrēts saskaņā ar Eiropas Parlamenta un Padomes Regulas (EK) Nr. 1165/2008 (4) 7. panta 2. punkta b) apakšpunktu;
b)
attiecībā uz gaļas šķirņu vīriešu kārtas teļiem - govju skaitu, kas Savienībā reģistrēts saskaņā ar Regulas (EK) Nr. 1165/2008 7. panta 2. punkta b) apakšpunktu.
2. Cenas, kas jāpaziņo par katru 1. punktā minēto teļu kategoriju, vai nu reģistrē publiskajos tirgos, vai arī to reģistrēšanu izdara dalībvalstu norīkotas fiziskas vai juridiskas personas, kuras tirgo ievērojamu šādu kategoriju teļu daudzumu.
Šīs cenas atbilst vidējai to cenu vērtībai (izņemot pievienotās vērtības nodokli (PVN)), kuras attiecīgajā dalībvalstī vienā un tajā pašā vairumtirdzniecības posmā tiek maksātas par attiecīgās kategorijas teļiem; šīs cenas reizina ar svēruma koeficientiem, kas atspoguļo gan dalībvalsts noteikto, audzējamiem vīriešu kārtas teļiem piemītošo dažādo īpašību relatīvo īpatsvaru, gan arī katra tirgus relatīvo nozīmīgumu.
3. Šajā pantā:
a)
“piena šķirņu vīriešu kārtas teļš” ir piena liellopu ganāmpulkā audzēts vīriešu kārtas teļš;
b)
“gaļas šķirņu vīriešu kārtas teļš” ir vai nu gaļas liellopu ganāmpulkā audzēts vīriešu kārtas teļš, vai piena-gaļas liellopu ganāmpulkā audzēts vīriešu kārtas teļš, vai arī vīriešu kārtas teļš, kas dzimis, šķirni krustojot ar gaļas liellopu šķirni.
2. pants
1. Savienības vidējā cena par vienu dzīvsvara kilogramu ir to cenu vidējā vērtība, kuras par liesiem jaunlopiem, gadu veciem liesiem vīriešu kārtas liellopiem un gadu veciem liesiem sieviešu kārtas liellopiem reģistrētas reprezentatīvajos tirgos II pielikumā uzskaitītajās dalībvalstīs, kurām ir ievērojams šādu dzīvnieku audzēšanas un tirdzniecības apjoms; šo vidējo cenu reizina ar svēruma koeficientiem, kas noteikti, pamatojoties uz:
a)
attiecībā uz liesiem jaunlopiem - to liellopu skaitu, kuri nav vecāki par gadu un nav paredzēti kaušanai un kuri Savienībā reģistrēti saskaņā ar Regulas (EK) Nr. 1165/2008 7. panta 2. punkta b) apakšpunktu;
b)
attiecībā uz gadu veciem liesiem vīriešu kārtas liellopiem - to vīriešu kārtas liellopu skaitu, kuri ir vecāki par gadu, bet jaunāki par diviem gadiem un kuri Savienībā reģistrēti saskaņā ar Regulas (EK) Nr. 1165/2008 7. panta 2. punkta b) apakšpunktu;
c)
attiecībā uz gadu veciem liesiem sieviešu kārtas liellopiem - to [sieviešu kārtas] govju skaitu, kuras ir vecākas par gadu, bet jaunākas par diviem gadiem, kuras vēl nav atnesušās un kuras Savienībā reģistrētas saskaņā ar Regulas (EK) Nr. 1165/2008 7. panta 2. punkta b) apakšpunktu.
2. Cenas, kas jāpaziņo par katru 1. punktā minēto liesa liellopa kategoriju, vai nu reģistrē publiskajos tirgos, vai arī cenu reģistrāciju izdara dalībvalstu norīkotas fiziskas vai juridiskas personas, kuras tirgo ievērojamu attiecīgā veida liesu liellopu daudzumu.
Šīs cenas atbilst vidējai to cenu vērtībai (izņemot pievienotās vērtības nodokli (PVN)), kuras attiecīgajā dalībvalstī vienā un tajā pašā vairumtirdzniecības posmā tiek maksātas par attiecīgās kategorijas liellopiem; šīs cenas reizina ar svēruma koeficientiem, kas atspoguļo gan dalībvalsts noteikto, audzējamiem liesiem liellopiem piemītošo dažādo īpašību relatīvo īpatsvaru, gan arī katra tirgus relatīvo nozīmīgumu.
3. Šajā pantā:
a)
“liess jaunlops” ir vīriešu vai sieviešu kārtas liellops, kas ir vismaz sešus mēnešus vecs, bet jaunāks par 12 mēnešiem un pēc atšķiršanas nopirkts nobarošanai;
b)
“liess gadu vecs liellops” ir vīriešu vai sieviešu kārtas liellops, kas ir vismaz 12 mēnešus vecs, bet jaunāks par 24 mēnešiem un pēc atšķiršanas nopirkts nobarošanai.
3. pants
1. Savienības vidējā cena par tādu teļu 100 kautsvara kilogramiem, kuri kaujami līdz astoņu mēnešu vecuma sasniegšanai, ir to cenu vidējā vērtība, kuras par šādiem teļiem reģistrētas reprezentatīvajos tirgos III pielikumā uzskaitītajās dalībvalstīs, kurām ir ievērojams šādas produkcijas ražošanas apjoms; šo cenu reizina ar svēruma koeficientiem, kas noteikti, pamatojoties uz šādu teļu neto produkciju Savienībā.
2. Cenu, kas jāpaziņo par 1. punktā minēto teļu liemeņiem, vai nu reģistrē lopkautuves, kurās šādus teļus kauj, vai arī cenu reģistrāciju izdara attiecīgās dalībvalsts norīkotas fiziskas vai juridiskas personas, kas sūta nokaušanai ievērojamus šādu teļu daudzumus.
Šīs cenas atbilst vidējai to cenu vērtībai (izņemot pievienotās vērtības nodokli (PVN)), kuras attiecīgajā dalībvalstī posmā, kad teļus ieved lopkautuvē, tiek maksātas par attiecīgo teļu liemeņiem; šīs cenas reizina ar svēruma koeficientiem, kas atspoguļo gan dalībvalsts noteikto, liemeņiem piemītošo dažādo īpašību relatīvo īpatsvaru, gan arī katra tirgus relatīvo nozīmīgumu.
3. Paziņojamo tirgus cenu noteikšanai liemeņus noformē:
a)
bez galvas un kāju pēdām; galvu atdala no liemeņa pie atlanta un pakauša kaula locītavas un kāju pēdas atdala pie karpometakarpālās un tarsometatarsālās locītavas;
b)
bez orgāniem, kuri atrodas krūškurvja un vēdera dobumā, bez nierēm, nieru taukiem un iegurņa taukiem un bez diafragmas biezās daļas un plānās daļas;
c)
bez dzimumorgāniem un ar tiem saistītiem muskuļiem;
d)
bez zemādas tauku slāņa noņemšanas.
Ja liemeņa svēršanas brīdī tā noformējums atšķiras no šā punkta pirmajā daļā paredzētā noformējuma, liemeņa svaru pielāgo, piemērojot attiecīgās dalībvalsts noteiktus korekcijas koeficientus, lai šo noformējumu pielīdzinātu atsauces noformējumam. Šādā gadījumā cenu par katriem 100 kg liemeņa attiecīgi pielāgo.
4. Liemeņa svars, ko ņem vērā tirgus cenu paziņošanai, ir atdzesēta liemeņa svars.
Atdzesēta liemeņa svars atbilst silta liemeņa svaram, ko nosaka ne vēlāk kā stundu pēc dzīvnieka nokaušanas, mīnus 2 %.
4. pants
1. Ja publiskajos tirgos nav cenu reģistrācijas vai arī ja cenu nereģistrē lopkautuves vai norīkotās fiziskās vai juridiskās personas, kas minētas 1. panta 2. punktā, 2. panta 2. punktā un 3. panta 2. punktā, tad cenas reģistrē lauksaimniecības kameras, kotācijas centri, lauksaimnieku kooperatīvi vai lauksaimnieku apvienības attiecīgajā dalībvalstī.
Tomēr, ja dalībvalsts ir izveidojusi komiteju cenu noteikšanai reģionam un ja dalību šādā komitejā konkrētu kategoriju liellopu vai šādu dzīvnieku liemeņu pircēji un pārdevēji veido līdzīgā skaitā, tad šī dalībvalsts var izmantot viņu palīdzību paziņojamo cenu aprēķināšanā.
2. Attiecīgās dalībvalstis vēlākais 2014. gada 1. jūnijā un turpmāk ne vēlāk kā katra gada 1. jūnijā paziņo Komisijai to reprezentatīvos tirgus, nosakāmās īpašības un 1. panta 2. punktā, 2. panta 2. punktā un 3. panta 2. punktā minētos svēruma koeficientus, kā arī 3. panta 3. punkta otrajā daļā minētos korekcijas koeficientus.
Attiecībā uz reprezentatīvajiem tirgiem paziņojumā iekļauj:
a)
lietojamo apsekojuma metodi ar norādi uz [informācijas] avotiem šajā regulā minēto cenu reģistrēšanai;
b)
attiecībā uz katru [informācijas] avotu cenu reģistrēšanai - norādi par reģistrēto apjomu proporciju, kas izteikta kā katras attiecīgās pārdoto vai nokauto liellopu kategorijas procentuālā daļa.
Komisija par saņemtajiem paziņojumiem, kas minēti pirmajā daļā, informē visas dalībvalstis.
3. Attiecīgās dalībvalstis vēlākais katras nedēļas trešdienā pulksten 12.00 pēc Briseles laika paziņo Komisijai to attiecīgajos reprezentatīvajos tirgos reģistrētās vidējās cenas par katru 1. panta 1. punktā, 2. panta 1. punktā un 3. panta 1. punktā minēto liellopu kategoriju. Dalībvalstis nepaziņo šīs cenas nevienai citai iestādei, pirms tās nav paziņotas Komisijai.
Cenas vai kotācijas attiecas uz tās nedēļas laika periodu no pirmdienas līdz svētdienai, kura ir iepriekšējā pirms informācijas paziņošanas.
Paziņotās cenas izsaka euro vai, attiecīgā gadījumā, valsts valūtā.
Izdarot šajā punktā minētos paziņojumus, dalībvalstis izmanto elektroniskos saziņas līdzekļus, ko dalībvalstu rīcībā nodevusi Komisija.
5. pants
Komisija regulāri pārskata 1. panta 1. punktā, 2. panta 1. punktā un 3. panta 1. punktā minētos svēruma koeficientus, lai ņemtu vērā valsts un Savienības mērogā konstatētās tendences.
Pēc katras pārskatīšanas Komisija pārskatītos svēruma koeficientus paziņo dalībvalstīm.
6. pants
Ja dalībvalsts veic tādus pasākumus veterināru vai veselības aizsardzības iemeslu dēļ, kas ietekmē tās reprezentatīvajā tirgū vai tirgos reģistrēto cenu parastās izmaiņas, Komisija var tai atļaut vai nu neņemt vērā attiecīgajā tirgū vai attiecīgajos tirgos reģistrētās cenas, vai izmantot cenas, kas attiecīgajā tirgū vai attiecīgajos tirgos reģistrētas pēdīgi pirms šo pasākumu veikšanas.
7. pants
Dalībvalstis paredz vajadzīgos pasākumus, lai nodrošinātu saskaņā ar 4. pantu paziņoto cenu reprezentativitāti un pareizību, un par šiem pasākumiem informē Komisiju vēlākais 2014. gada 30. jūnijā, bet turpmāk - viena mēneša laikā pēc jebkādu grozījumu veikšanas saistībā ar šiem pasākumiem.
8. pants
Regulu (EK) Nr. 2273/2002 atceļ.
9. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 26. augustā

Labels: 12
2
18
6